|  |  |
| --- | --- |
| **IZVJEŠĆE O SAVJETOVANJU S JAVNOŠĆU**  **U POSTUPKU DONOŠENJA**  **PLANA POSTAVLJANJA PRIVREMENIH OBJEKATA, KOMUNALNIH OBJEKATA U OPĆOJ UPORABI**  **I BANKOMATA U GRADU PULI-POLA**  Nositelj izrade izvješća: Grad Pula - Pola, Upravni odjel za prostorno planiranje i zaštitu okoliša  Pula, 28. listopada 2021. godine | |
| **Naziv akta za koji je provedeno savjetovanje s javnošću** | **Nacrt prijedloga Plana postavljanja privremenih objekata, komunalnih objekata u općoj uporabi i bankomata u Gradu Puli** |
| **Naziv tijela nadležnog za izradu nacrta / provedbu savjetovanja** | Upravni odjel za prostorno planiranje i zaštitu okoliša |
| **Razlozi za donošenje akta i ciljevi koji se njime žele postići uz sažetak ključnih pitanja** | Ovim se Planom određuje raspored površina javne namjene (lokacija) u Gradu Puli-Pola na kojima se mogu postavljati privremeni objekti - kiosci te pokretne naprave i štandovi za prodaju robe i vršenje usluga izvan prodavaonica na otvorenim prostorima, djelatnosti i usluge koje se mogu obavljati na određenoj lokaciji za postavu privremenih objekata, regulira se prodaja robe i vršenje usluga na pokretnim napravama i štandovima izvan prodavaonica na otvorenim prostorima, način postavljanja te smjernice pri oblikovanju navedene urbane opreme. Pobliže se uređuju i pojedina pitanja vezano za isticanje, održavanje i nabavu zastava koje se na području Grada Pule-Polapostavljaju na javnim površinama na lokacijama jarbola (stupova) za isticanje zastava, kao i način postavljanja te smjernice pri oblikovanju određenih komunalnih objekata u općoj uporabi i pokretnih naprava. Nadalje, prijedlogom ovog akta dopunjava se dosadašnja regulativa na način da se, pored prethodno navedenog, određuju i uvjeti za postavljanje bankomata na području zaštićene kulturno povijesne cjeline grada Pule te na širem području grada, s obzirom na njihov značajan utjecaj na uređenje prostora, oblikovanje građevina i vizualni utjecaj. |
| **Objava dokumenata za savjetovanje** | https://www.pula.hr/hr/eusluge/ekonzultacije/ekonzultacije-u-tijeku/51/prijedlog-plana-postavljanja-privremenih-objekata-komunalnih-objekata-u-opcoj-uporabi-i-bankomata-u-gradu-puli/ |
| **Razdoblje provedbe savjetovanja** | Internetsko savjetovanje s javnošću provedeno je u razdoblju od 23. rujna do 23. listopada 2021. godine. |
| **Pregled osnovnih pokazatelja uključenosti savjetovanja s javnošću** | U za to propisanom roku zaprimljeno je 5 (pet) prijedloga podnesenih od strane zainteresirane javnosti. |
| **Pregled prihvaćenih i neprihvaćenih mišljenja i prijedloga s obrazloženjem razloga za neprihvaćanje** | **PRIJEDLOG 1. – ORIETA MARUŠIĆ**/ zaprimljen 11.10.2021.  Temeljem Vaše objave o pozivu građana o prijedlozima postavljanja kioska i namjenu istih, obraćam se sa idejom da se javna površina i kiosk na adresi Santoriova ulica, lokacija 3.5.1. prenamjeni iz djelatnosti trgovina voća i povrća u ugostiteljsku djelatnost fast fooda ili priprema brze hrane i trgovačku djelatnost iz razloga što su se na toj lokaciji smjenjivali razni "pokušaji" prodavanja voća i povrća ali to nikad nije saživilo iz nekog nepoznatog razloga.  Smatram da bi jednostavna ugostiteljska djelatnost itekako dobro došla zbog blizine škole, bolnice, djelatnika bolnice i ljudi koji tamo cirkuliraju u velikom broju.  Minimalni tehnički uvjeti mogu se zadovoljiti unutar samog objekta kao i bilo koji štandovi na otvorenom.  ***Odgovor na zaprimljeni prijedlog:***  Predmetna lokacija 3.5.1. se nalazi uz vrlo frekventnu prometnicu u neposrednoj blizini ulaza u bolnicu te bi postava kioska za ugostiteljske djelatnosti negativno utjecala na sigurnost i odvijanje prometa, kao i na sigurnost pješaka zbog očekivanog učestalog prelaska preko kolnika te potrebe zaustavljanja/parkiranja. U odnosu na navedeno, dostavljeni prijedlog nije moguće prihvatiti. |
| **Pregled prihvaćenih i neprihvaćenih mišljenja i prijedloga s obrazloženjem razloga za neprihvaćanje** | **PRIJEDLOG 2. – ORIETA I ANNABELLE MARUŠIĆ** / zaprimljen 15.10.2021.  Sedam godina za redom ljeti smo imali štand na Korzu sa voćem gdje bi radili juice ili smoothie sa ledom za turiste.  Ponuda je bila odlična, kupci jako zadovoljni, ugodno iznenađeni kada bi u one tople ljetne dane mogli popiti i osvježiti se usred dana.  Nažalost, ove godine mjesto za štand nismo dobili, ali Vas ovim putem molim ako je ikako moguće da nas vratite na Korzo sa tom ponudom, ne samo zbog nas, već i zbog bolje ponude grada pod imenom manifestacije "Pula zdravi grad" ili nam barem nađete neku drugu atraktivnu lokaciju gdje bi mogli nastaviti sa našim radom.  ***Odgovor na zaprimljeni prijedlog:***  U pogledu planiranja lokacija kioska, kao i naprava za obavljanje ugostiteljske djelatnosti, potrebno je napomenuti da sukladno Zakonu o ugostiteljskoj djelatnosti prostori na kojima mogu biti ugostiteljski objekti u kiosku i drugim napravama, ne mogu biti na udaljenosti manjoj od 100 m od postojećeg ugostiteljskog objekta u građevini, zasebnom dijelu građevine ili poslovnom prostoru u kojem se obavlja ugostiteljska djelatnost, osim u slučaju kada se radi o održavanju manifestacija, sajmova, prigodnih priredbi i slično. Slijedom navedenog, predložena lokacija za obavljanje ugostiteljske djelatnosti se u tom smislu ovim Planom ne može planirati, te dostavljeni prijedlog nije moguće prihvatiti.  Predmetni Plan generalno određuje lokacije za postavu štandova, ali ne isključuje drugačije rješavanje prilikom održavanja gradskih manifestacija. Naime, lokacije na kojima se u sklopu manifestacija postavljaju kiosci, pokretne naprave i štandovi za prodaju robe i vršenje usluga izvan prodavaonica na otvorenim prostorima ne utvrđuju se detaljno ovim aktom - Planom postavljanja privremenih objekata, komunalnih objekata u općoj uporabi i bankomata u gradu Puli, već se utvrđuju u zasebnom postupku. |
| **PRIJEDLOG 3. – LUKA FERRI** / zaprimljen21.10.2021.  Prijedlog dopune PLANA POSTAVLJANJA PRIVREMENIH OBJEKATA, KOMUNALNIH OBJEKATA U OPĆOJ UPORABI I BANKOMATA U GRADU PULI, te TABELARNOG I GRAFIČKOG PRIKAZA LOKACIJA ZA POSTAVU KIOSKA, koji se nalaze na javnom savjetovanju:  Predlažem da se Planom, osim za kioske, štandove i druge naprave, omogući postavljanje nepokretnih vozila (posebno konstruiranih i opremljenih vozila za prodaju ili usluživanje hrane), u smislu koji dopušta Zakon o ugostiteljskoj djelatnosti, kako bi se obogatila ugostiteljska ponuda i tijekom turističke sezone, a posebno u zimskim mjesecima. Također je potrebno predvidjeti i lokacije za takva vozila.  Ja sam Luka Ferri, vlasnik Obrta za morski ribolov „CINQUE FRATELLI“, iz Pule, Šijanska cesta 15, s osnovnom djelatnošću morskog ribarstva i dodatnim djelatnostima trgovine i ugostiteljstva. Obrt se bavi izlovom i prodajom morskih plodova, pretežito školjkaša i ježinaca.  Uz pomoć sredstava EU fondova nabavio sam novo vozilo (food truck) za pripremu i usluživanje hrane. Želja mi je u Gradu Puli u tom vozilu otvoriti riblji fast-food (street food) u kojem bi navedeni plodovi mora bili na jelovniku, i tako svima približiti ove proizvode koji su dosada bili dostupni samo u fine dining restoranima.  Kako u Planu koji je predmet javnog savjetovanja takva vozila nisu predviđena kao ugostiteljski objekti, predlažem da se Plan nadopuni i takvom mogućnošću, te predlažem dodati lokaciju za postavu:   * U ulici Riva (na nogostupu među palmama blizu austrijskog toaleta), ili * Na parkiralištu Karolina, odmah iza pomoćnog ulaza koji se ne koristi, uz zelenu površinu, ili * Na platou između Kandlerove ulice i Castropole, ispred Gradske knjižnice.   U prilogu šaljem fotografije vozila – foot track-a, koji je novi, suvremeno uređen i atestiran baš za ugostiteljsku djelatnost.  ***Odgovor na zaprimljeni prijedlog:***  Mogućnost odobravanja obavljanja djelatnosti prodaje putem pokretnih prodavača (u vozilima) već je utvrđena u čl. 13. st.1. točka 3. Plana, kojom je utvrđeno da su lokacije pokretnih prodavača u ovisnosti od svakog pojedinačnog zahtjeva i interesa za namjenom, iz kojeg se razloga ne uvjetuju ovim Planom već će se iste određivati u odnosu na potrebe i konkretnu lokaciju, u zasebnom postupku izdavanja odobrenja, uz ishođenu suglasnost upravnog tijela nadležnog za poslove prostornog uređenja, a s obzirom na pokretnu prodaju i uz suglasnost upravnog tijela nadležnog za promet te upravnog tijela nadležnog za zaštitu okoliša, kada se radi o zelenim površinama.  Trajno postavljanje vozila, kao i „nepokretnih vozila“, u oblikovnom smislu ne smatramo opravdanim, te je postavljanje privremenih naprava na fiksnim lokacijama definirano kroz kategoriju „kiosk“ za koju su svi uvjeti utvrđeni Planom. Također, u pogledu planiranja lokacija kioska i naprava za obavljanje ugostiteljske djelatnosti potrebno je napomenuti da, sukladno Zakonu o ugostiteljskoj djelatnosti, prostori na kojima mogu biti ugostiteljski objekti u kiosku i drugim napravama, ne mogu biti na udaljenosti manjoj od 100 m od postojećeg ugostiteljskog objekta u građevini, zasebnom dijelu građevine ili poslovnom prostoru u kojem se obavlja ugostiteljska djelatnost, osim u slučaju kada se radi o održavanju manifestacija, sajmova, prigodnih priredbi i slično.  Slijedom svega navedenog, predložene izmjene i dopune prijedloga Plana se ne prihvaćaju. |
| **Pregled prihvaćenih i neprihvaćenih mišljenja i prijedloga s obrazloženjem razloga za neprihvaćanje** | **PRIJEDLOG 4. – GORDAN KUŠANIĆ** / zaprimljen 21.10.2021.   1. Prijedlog uvrštenja aparata za „točeni sladoled“(*soft ice cream* tip aparata) u skupinu 7. SPECIJALIZIRANA NAPRAVA ZA PRODAJU NAMIRNICA   Predlažemo uvrštenje aparata za „točeni“ sladoled u rečenu skupinu, ukoliko se korištenje takvih aparata već ne podrazumijeva u opisnom dijelu Plana **(„naprave za prodaju pića, napitaka i sladoleda te hladnjaci za sladoled“).**  Obrazloženje:  Prema Članku 11 rečenog Plana, u skupinu 7. SPECIJALIZIRANA NAPRAVA ZA PRODAJU NAMIRNICA spadaju i naprave za prodaju sladoleda.  Prema tekstu prijedloga, aparati za „točeni sladoled“, kao naprave za prodaju sladoleda,trebali bi potpasti u rečenu skupinu. Međutim, iz dva razgovora sa djelatnicima Odjela za komunalni sustav i upravljanje imovinom, razumio sam da je na javnom površinama Grada Pule dozvoljena prodaja sladoleda isključivo u konfekcioniranom obliku, premda to u tekstu ovog Plana nije nigdje izričito napisano.  Ističem da sam razgovore sa djelatnicima Odjela, zajedno sa svojom suprugom, zatražio upravo u svrhu pojašnjenja, odnosno utvrđivanja statusa takve vrste aparata u Prijedlogu Plana, pa slijedom toga i u samom Planu i potom u natječajima za zakup javnih površina, te u cilju što kvalitetnije pripreme primjedbi i očitovanja na Prijedlog Plana tijekom javnog savjetovanja.  Obzirom da nam nakon oba sastanka i dalje nije jasno svrstavaju li se aparati za točeni sladoled u skupinu čije se korištenje odobrava, predlažem uvrštenje istih **izrijekom** u tekstualni dio opisa specijaliziranih naprava za prodaju namirnica,ukoliko sadašnji opis **isključuje** njihovo korištenje.  Naime, riječ je o zatvorenim sustavima u kojima se namirnica priprema i čuva u sanitarnim uvjetima te se ne izlaže vanjskim utjecajima do trenutka serviranja, dakle o modernim, digitalno kontroliranim sustavima sa visokom razinom sigurnosti namirnica.  Stoga ne vidimo nikakve zapreke da se takva vrsta aparata smatra sigurnom za upotrebu na javnim površinama.  Sa druge strane, ukoliko sadašnji opis **uključuje** navedene aparate, predlažem jasniju formulaciju kako bi se ubuduće izbjegli slični nesporazumi.   1. Prijedlog uvrštenja dodatnih lokacija za postavljanje aparata za prodaju pića i sladoleda (skupina 7) u Prijedlog plana   2.1 Predlažem uvrštenje lokacija aparata za prodaju točenog sladoleda na šetalištu Giardini i to na dvije lokacije: na krajnjem dijelu koji graniči sa Trgom Portarata te na suprotnom kraju šetališta, u blizini ulaza u Zerostrasse.  2.2 Budući da se Prijedlogom Plana u javnom savjetovanju predlaže postavljanje specijalizirane naprave za prodaja pića i sladoleda na lokacijama u Amfiteatarskoj i Kandlerovoj ulici, predlažem uvrštenje dodatne lokacije aparata za prodaju sladoleda u toj zoni, na lokaciju iznad parkirališta Karolina, nasuprot Arene i to u predjelu **spoja Istarske i Flavijevske ulice (uz Valerijin park).**  Lokacija je u neposrednoj blizini izlaza staze koja uz Karolinu kroz Valerijin park vodi pred amfiteatar, te bi stoga mogla ponuditi osvježenje većim i manjim grupama koje dolaze iz pravca luke i parkirališta.  Nadam se da će moj prijedlozi naići na razumijevanje i biti odobreni.  Također, ukoliko bude potrebno, spreman sam ponuditi dodatne informacije o zatvorenim sustavima aparata za točeni sladoled kao i higijenskim pravilima i procedurama za njihovo korištenje, ćišćenje i održavanje, kako bih argumentirao sigurnost njihove uporabe na javnim površinama i olakšao donošenje predložene odluke.  ***Odgovor na zaprimljeni prijedlog:***  U pogledu prijedloga uvrštavanja kategorije „aparat za točeni sladoled (*soft ice cream* tip aparata)“ u skupinu 7. SPECIJALIZIRANA NAPRAVA ZA PRODAJU NAMIRNICA, napominjemo da je u Nacrtu prijedloga Plana u čl. 11. točka 7. već navedeno kako u navedenu skupinu 7. spadaju, pored naprava za prodaju pića, napitaka te hladnjaka za sladoled, također i naprave za prodaju sladoleda.  Međutim, u pogledu mogućih lokacija za postavljanje naprava za obavljanje ugostiteljske djelatnosti potrebno je napomenuti da, sukladno Zakonu o ugostiteljskoj djelatnosti, ugostiteljski objekti u kiosku i druge naprave iz kojih se obavlja ugostiteljska djelatnost, ne mogu biti na udaljenosti manjoj od 100 m od postojećeg ugostiteljskog objekta u građevini, zasebnom dijelu građevine ili poslovnom prostoru u kojem se obavlja ugostiteljska djelatnost, osim u slučaju kada se radi o održavanju manifestacija, sajmova, prigodnih priredbi i slično.  U odnosu na navedeno pravilo o minimalnoj udaljenosti koje je potrebno uvažavati, predložene lokacije nije moguće planirati u okviru ovog Plana, s obzirom da se iste nalaze u blizini ugostiteljskih objekata u građevinama, odnosno na udaljenostima od tih objekata koje su manje od propisane udaljenosti.  Slijedom navedenog, usluživanje pića i sladoleda na napravama, kao i slične djelatnosti na predloženim lokacijama, bit će moguće realizirati u okviru organiziranja pojedinih manifestacija, sukladno mogućnostima iz članka 13. točka 3. ovog akta. |
|  | **PRIJEDLOG 5. –** ANDREA STANKOVIĆ, tajnik Udruge #PulaGRAD / zaprimljen 22.10.2021.  Prijedlozi:  Članak 1. (stavak 5. – grafički prikaz br. 2)  Tabelarni prikaz lokacija za postavu naprava za prodaju robe izvan prodavaonica  a) Sve sadržaje trg Portarata/Giardini staviti pod Giardini – micanje robe s Portarate  b) Uspon Sv. Roka – uklanjanje zbog toga što se po istome voze auti prema svojim garažama  c) De Villeov uspon – uklanjanje jer blokira postojeći izlog  d) Uspon Vincenta iz Kastva – uklanjanje u međuvremenu se otvorila trgovina.  ***Odgovor na zaprimljeni prijedlog:***  Vezano za zaprimljene prijedloge, u nastavku izvješćujemo kako slijedi:   1. Predloženo izmještanje planiranih lokacija za prodaju robe izvan prodavaonica sa trga Portarata u zonu Giardini se djelomično prihvaća na način da će se iz grafičkog dijela Plana i iz Tabelarnog prikaza lokacija brisati lokacije naprava 1.4. i 1.5. namijenjene tetoviranju, 1.6. i 1.7. namijenjene prodaji slika te lokacije 1.8. i 1.9. namijenjene prodaji suvenira, nakita, numizmatike i slično. Izmještanje navedenih lokacija sa trga Portarata smatra se opravdanim jer je procijenjeno da je potrebno dati naglasak vizualnom doživljaju trga. U kontekstu razmatranja svih sadržaja koji bi u odnosu na prostorne mogućnosti bili prihvatljivi u okviru organiziranja ljetne ponude i sadržaja na Giardinima, procijenjeno je da navedene sadržaje nije potrebno osigurati kao trajni sadržaj već ih je moguće realizirati u okviru pojedinih manifestacija, sukladno mogućnostima iz članka 13. točka 3. ovog akta. 2. Prihvaća se prijedlog ukidanja lokacija br. 4.3. i 4.4. za postavu pokretnih naprava za prodaju robe i vršenje usluga izvan prodavaonica na otvorenim prostorima - stolića namijenjenih prodaji suvenira, nakita i sličnih sitnih predmeta na Usponu Sv. Roka. 3. Ne prihvaća se prijedlog uklanjanja lokacija br. 5.2. i 5.3. za postavu pokretnih naprava za prodaju robe i vršenje usluga izvan prodavaonica na otvorenim prostorima - stolića namijenjenih prodaji suvenira, nakita i sličnih sitnih predmeta na De Villeovom usponu, obzirom da su navedene lokacije planirane ispred punog zida građevine na lokaciji De Villeov uspon kbr. 2, te ne zaklanjaju postojeći izlog građevine s izlogom. 4. Ne prihvaća se prijedlog uklanjanja lokacije br. 5.4. za postavu pokretne naprave za prodaju robe i vršenje usluga izvan prodavaonica na otvorenim prostorima – štafelaj namijenjen portretiranju na Usponu Vincenta iz Kastva, obzirom da je navedena lokacija planirana ispred punog zida građevine na adresi Usponu Vincenta iz Kastva kbr. 1, te ne zaklanja postojeći izlog građevine. |
| **Troškovi provedenog savjetovanja** | Provedba javnog savjetovanja nije iziskivala dodatne financijske troškove. |